Поѡщря́етъ и у́читъ тя̀ всегда̀ тружда́тися прему́дрый соломѡ́нъ, глаго́ля: идѝ ко мра́вію, ѽ лѣни́ве!и поревну́й ви́дѣвъ пути̂ єгѡ̀, и бу́ди ѻ́нагѡ мудрѣ́йшій: ѻ́нъ бо не су́щу єму̀ земледѣ́льцу, нижѐ ну́дящаго єго̀ иму́щій, нижѐ подъ̑ влд̑кою сы́й, гото́витъ въ жа́тву пи́щу, и мно́гое въ лѣ́то твори́тъ угото́ваніе, илѝ идѝ ко пчелѣ̀, и увѣ́ждь ко́ль дѣ́лательница є́сть, дѣ́ланіе же ко́ль честно́е твори́тъ, єя́же трудѡ́въ ца́ріе и прості́и во здра́віе употребля́ютъ, люби́ма же є́сть всѣ́ми и сла́вна: а́ще си́лою и немощна̀ су́щи, прему́дростію почте́на произведе́ся